Európske priority vo vzdelávaní a starostlivosti v ranom detstve : odraz v slovenských podmienkach
Authors: Lynch Zuzana , Švidraň Basarabová Barbara , Lipnická Milena 
Published: April 2024

Výskum preukázal priaznivé účinky služieb v systéme vzdelávania a starostlivosti v ranom detstve na deti, rodiny a spoločnosť ako celok. Zistilo sa, že kvalita a dostupnosť týchto služieb sú rozhodujúce pre položenie základov úspešného vzdelávania detí a pre podporu ich sociálneho začlenenia v kontextoch rastúcej rozmanitosti (Bennett, 2012). Výhody investícií do kvalitného a dostupného vzdelávania a starostlivosti v ranom detstve zdôrazňujú politiky na úrovni EÚ aj mimo nej. V máji 2011 Rada EÚ dospela k záveru, že hoci sa značná pozornosť venovala kvantite miest v zariadeniach pre deti, takisto je dôležitá vysoká kvalita vzdelávania a starostlivosti v nich (Rada Európskej únie EÚ, 2011). Skupina zástupcov 26 členských štátov EÚ vypracovala európsky rámec kvality vzdelávania a starostlivosti v ranom detstve (European Foundation for the Improvement of Living and Working Conditions, 2015). Zvýšenie kvality vzdelávania a starostlivosti v ranom detstve vyžaduje koordinované úsilie prispôsobené jednotlivým systémom. „Európska komisia bude podporovať členské štáty pri určovaní účinných politických reforiem." Zamerané majú byť na dostupnosť kvalitných služieb, vzdelávacie programy, inovácie výučby, monitorovanie a hodnotenie, modernizáciu prístupov a prostredí aj zabezpečenie účasti detí v systéme vzdelávania a starostlivosti. „Predškolského vzdelávania by sa malo zúčastňovať aspoň 98 % detí vo veku od 3 let do veku zahájenia povinnej školskej dochádzky" (Európska komisia, 2020b, s. 13). Ambiciózne ciele predpokladajú používanie postupov a opatrení, ktoré budú špecifické a efektívne pre jednotlivé krajiny, ale budú nasledovať dohodnuté hodnoty a ciele na európskej úrovni. Obsahujú ich dokumenty prijaté hlavne v Európskej komisii. Obsah týchto dokumentov spolu s výsledkami výskumov bol kľúčový pre tvorbu danej vysokoškolskej učebnice. V tvorbe jej obsahu sme sa zamerali na systematických výklad najnovšieho poznania a súčasných priorít v oblasti vzdelávania a starostlivosti v ranom detstve v Európskej Únii v piatich komponentoch: 1. dostupnosť služieb v ranom detstve, 2. kvalita pracovnej sily, 3. kurikulum 4. monitorovanie a evalvácia a 5. národné politiky a financovanie. V textoch je uvedené, ako sa európske priority v týchto komponentoch premietli do súčasného predprimárneho vzdelávania v Slovenskej republike. Poslednú kapitolu vysokoškolskej učebnice tvorí text, ktorý obsahovo spája kľúčové riešenia v súčasnosti a perspektívy rozvoja daných komponentov, ale iba v súčastiach, ktoré treba posunúť na kvalitatívne vyššiu úroveň v slovenskom predprimárnom vzdelávaní. Vysokoškolská učebnica bude slúžiť ako učebný zdroj pre študentov a študentky v zosúladenom bakalárskom študijnom programe Predškolská a elementárna pedagogika. Problematika ranej edukácie a starostlivosti je novou obsahovou súčasťou tohto štúdia. Preto bolo potrebné spracovať ju do študijných textov. Používaná bude vo viacerých predmetoch na argumentovanie hodnotových a didaktických východísk pedagogickej práce. Vysokoškolská učebnica obsahuje tiež informácie dôležité pre tvorbu podporných materiálov pre skvalitnenie podmienok výchovy a vzdelávania 2-ročných detí v materských školách v projekte KEGA č. 001UMB-4/2022 - Creation of supporting material for improving the conditions of education of 2-year-old children in kindergartens.